Forslag til RÅDETS FORORDNING om ændring af Rådets forordning (EF) nr. 2667/2000 om Det Europæiske Genopbygningsagentur

(forelagt af Kommissionen)

BEGRUNDELSE

Rådets forordning (EF) nr. 2666/2000 [1], i det følgende benævnt CARDS-forordningen, trådte i kraft den 7. december 2000 og anvendes ifølge artikel 19 indtil den 31. december 2006.

[1] EFT L 306 af 7.12.2000, s. 1. Forordning senest ændret ved forordning (EF) nr. 2415/2001 af 10.12.2001 (EFT L 327 af 13.12.2001, s. 3).

I CARDS-forordningens artikel 13 hedder det:

Rådet tager denne forordning op til revision inden den 31. december 2004.

Med henblik herpå forelægger Kommissionen senest den 30. juni 2004 Rådet en evalueringsrapport ledsaget af relevante forslag vedrørende denne forordnings fremtid og, om nødvendigt, vedrørende de ændringer, der skal foretages i den.

Rådets forordning (EF) nr. 2667/2000 [2], i det følgende benævnt "agenturforordningen", trådte i kraft den 7. december 2000 og anvendes ifølge artikel 16 indtil den 31. december 2004.

[2] EFT L 36 af 7.12.2000, s. 7. Forordning senest ændret ved forordning (EF) nr. 2415/2001 af 10.12.2001 (EFT L 327 af 13.12.2001, s. 3) og forordning (EF) nr. 1646/2003 af 18.6.2003 (EFT L 245 af 29.9.2003, s. 16).

I agenturforordningens artikel 14 hedder det:

Kommissionen forelægger Rådet forslag til nedlæggelse af agenturet, når den finder, at dets mandat i henhold til artikel 1 er opfyldt. Under alle omstændigheder og senest den 30. juni 2004 forelægger Kommissionen Rådet en evalueringsrapport om gennemførelsen af denne forordning og et forslag vedrørende status for agenturet.

I forbindelse med evalueringen af Kommissionens samarbejds- og udviklingsprogrammer i tredjelande iværksatte Kommissionen derfor i 2003 en evaluering, som skulle give Europa-Kommissionen en uafhængig og pålidelig vurdering af bistandsstrategien under CARDS og dens udvikling i den relevante politiske kontekst samt en uafhængig vurdering af anvendelsen af forordningen om Det Europæiske Genopbygningsagentur (agenturet), siden dette blev oprettet i februar 2000, med en beskrivelse af udviklingen i agenturets rolle og forskellige ansvarsområder.

Et internationalt hold, der også omfattede eksperter fra CARDS-lande, foretog disse evalueringer, som fandt sted i perioden maj 2003 til maj 2004 (CARDS) og oktober 2003 til maj 2004 (agenturet). Evalueringskontoret overvågede evalueringerne med bistand fra referencegrupper sammensat af Kommissionens tjenestegrene og agenturet. Rapporterne er baseret på en såkaldt "desk phase" fulgt af studier i marken i alle CARDS-lande, og der blev taget hensyn til alle agenturets operative centre. Evalueringerne omfattede strukturerede interviews og workshops med repræsentanter for myndighederne og civilsamfundet i partnerlandene.

De endelige evalueringsrapporter har siden den 4. juni 2004 været til rådighed i deres helhed på EuropeAids webside og kan besøges og downloades på følgende adresse:

Kommissionen ønsker med denne meddelelse at underrette Rådet om, hvordan den har til hensigt at gå videre:

a) Ifølge almindelig praksis vil der være en kontradiktorisk procedure, og her vil Kommissionen få lejlighed til at fremkomme med detaljerede bemærkninger til de konklusioner og henstillinger, der fremsættes i begge rapporter.

b) Sideløbende hermed foreslår Kommissionen en tostrenget fremgangsmåde:

Agenturforordningen

Den eksterne evaluering konkluderer, at agenturet fungerer effektivt i de lande og territorier, hvor det arbejder, og at modellen administrativt og managementmæssigt er sund.

På baggrund af denne globalt set positive vurdering af agenturets aktiviteter og det forhold, at rammen om EF-bistanden på linje med EU's finansielle overslag dækker perioden indtil 2006, er det vigtigt at sikre kontinuitet i gennemførelsen af EF-bistanden til de lande og territorier, der er omfattet af agenturets mandat. Gyldigheden af agenturforordningen bør følgelig forlænges til den 31. december 2006.

Kommissionen henleder Rådets opmærksomhed på, at der bør træffes en afgørelse om forlængelse af agenturforordningens gyldighed snarest muligt, således at man kan sikre kontinuitet i agenturets foranstaltninger og overholde dets administrative og kontraktmæssige forpligtelser (dvs. personale, lokaler osv.).

Dette forslag indskrænker ikke muligheden for yderligere overvejelser angående særlige aktioner, som Kommissionen måtte finde passende på et senere stadium ved behandlingen af de henstillinger, som evalueringseksperterne fremsætter angående forbedring af agenturets arbejde.

CARDS-forordningen

Efter Kommissionens opfattelse kræver henstillingerne fra evalueringen ikke nogen ændring af den nuværende lovramme, da forordningen stadig er yderst relevant, hvad angår dens bidrag til stabiliserings- og associeringsprocessen (SAP). I praksis vil eventuelle ændringer desuden kun kunne anvendes i 2005 og i bedste fald indvirke på forberedelserne til det årlige handlingsprogram for 2006, inden forordningen udløber den 31. december 2006.

Mange konklusioner og henstillinger vedrører Kommissionens organisering, koordineringen med medlemsstaterne, de internationale finansieringsinstitutioner og andre deltagere eller programmets udformning og de nærmere bestemmelser for dets gennemførelse, og intet af dette kræver ændring af indholdet i selve CARDS-forordningen. Kommissionen vil overveje disse og andre mulige foranstaltninger til at forbedre den måde, hvorpå man yder bistanden og koordinerer den med andre parter.

I alle tilfælde vil Kommissionen tage behørigt hensyn til partnerskaberne og SAP-beretningerne, når den foretager programmeringen af EF's bistand for perioden 2005-2006. Denne fremgangsmåde er fuldt på linje med henstillinger i evalueringsrapporten, som foreslår forenklede vejledende programmer for perioden 2005-2006, hvor der bliver taget hensyn til de nye strategiske instrumenter, og udvikling af nye bistandsinstrumenter fra 2007.

Kommissionen mener derfor, at CARDS-forordningen ikke bør ændres, og at den bør gælde, som den er, indtil den 31. december 2006, hvor den udløber i overensstemmelse med artikel 19.

c) I begge tilfælde vil Kommissionen fortsætte med at holde medlemsstaterne underrettet om fremtidige foranstaltninger, som måtte være egnede, når den først har afsluttet den kontradiktoriske fase som nævnt ovenfor.

Som konklusion opfordrer Kommissionen Rådet til at vedtage vedlagte forslag til ændring af Rådets forordning (EF) nr. 2667/2000 af 5. december 2005 om Det Europæiske Genopbygningsagentur.

2004/0133 (CNS)

Forslag til RÅDETS FORORDNING om ændring af Rådets forordning (EF) nr. 2667/2000 om Det Europæiske Genopbygningsagentur

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 181 A, stk. 2, første punktum,

under henvisning til forslag fra Kommissionen [3],

[3] EFT C [...] af [...], s. [...]

under henvisning til udtalelse fra Europa-Parlamentet [4], og

[4] EFT C [...] af [...], s.[...]

ud fra følgende betragtninger:

(1) Det Europæiske Genopbygningsagentur gennemfører den EF-bistand, der er omhandlet i artikel 1 i forordning (EF) nr. 2666/2000 [5], i Serbien og Montenegro, herunder Kosovo som defineret ved FN's Sikkerhedsråds resolution 1244 af 10. juni 1999, og i Den Tidligere Jugoslaviske Republik Makedonien.

[5] Rådets forordning (EF) nr. 2666/2000 om bistand til Albanien, Bosnien-Hercegovina, Kroatien, Forbundsrepublikken Jugoslavien og Den Tidligere Jugoslaviske Republik Makedonien, L 306 af 7.12.2000, s. 7. Forordning ændret ved forordning (EF) nr. 2415/2001 (EFT L 327 af 12.12.2001, s. 3).

(2) Ifølge artikel 16 i forordning (EF) nr. 2667/2000 om Det Europæiske Genopbygningsagentur [6] anvendes forordningen indtil den 31. december 2004.

[6] EFT L 306 af 7.12.2000, s. 7. Forordning ændret ved forordning (EF) nr. 2415/2001 (EFT L 327 af 12.12.2001, s. 3) og forordning (EF) nr. 1646/2003 (EFT L 245 af 29.9.2003, s. 16).

(3) I henhold til forordningens artikel 14 skal Kommissionen forelægge Rådet en evalueringsrapport om gennemførelsen af nævnte forordning og et forslag vedrørende agenturets status.

(4) Kommissionen offentliggjorde rapporten den 4. juni 2004.

(5) EF's bistand til Serbien og Montenegro, herunder Kosovo som defineret ved FN's Sikkerhedsråds resolution 1244 af 10. juni 1999, og i Den Tidligere Jugoslaviske Republik Makedonien er programmeret i landestrategidokumenter for perioden 2002-2006 i overensstemmelse med EU's finansielle overslag. Kommissionen er i gang med at udarbejde forslag til flerårige vejledende programmer for perioden 2005-2006 for disse lande og territorier.

(6) På baggrund af den positive evaluering af agenturets aktiviteter og det forhold, at rammen om EF-bistanden dækker perioden indtil 2006, er det vigtigt at sikre kontinuitet i gennemførelsen af EF-bistanden. Det Europæiske Genopbygningsagenturs mandat bør derfor forlænges indtil den 31. december 2006.

(7) Et forfatningscharter blev vedtaget i Forbundsrepublikken Jugoslavien den 4. februar 2003, hvorved landet blev omdøbt til Serbien og Montenegro [7]. Der bør tages hensyn til denne navneændring -

[7] herunder Kosovo som defineret ved FN's Sikkerhedsråds resolution 1244 af 10. juni 1999.

UDSTEDT FØLGENDE FORORDNING:

Artikel 1

Der foretages følgende ændringer i forordning (EF) nr. 2667/2000:

1. I artikel 1, stk. 1, nr. i, ændres "Forbundsrepublikken Jugoslavien" til "Serbien og Montenegro".

2. I artikel 2, stk. 1, litra b), ændres "Forbundsrepublikken Jugoslavien" til "Serbien og Montenegro".

3. I artikel 4, stk. 10, ændres "Forbundsrepublikken Jugoslavien" til "Serbien og Montenegro".

4. Artikel 14 ophæves.

5. Artikel 15 affattes således:

"Kommissionen kan til agenturet delegere gennemførelsen af den EF-bistand til Serbien og Montenegro og til Den Tidligere Jugoslaviske Republik Makedonien, der blev fastsat ved forordning (EF) nr. 1628/96".

6. I artikel 16 ændres "den 31. december 2004" til "den 31. december 2006".

Artikel 2

Denne forordning træder i kraft på tredjedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand